## Rinkimų tema

Žodžio rinkiminis daryba buvo vertinama kaip nebūdinga (priesagos -inis vediniai paprastai nedaromi iš abstraktų). Tačiau žodžio rinkimai reikšmė sukonkretėjo ir vediniai **rinkiminis**, **priešrinkiminis**, **porinkiminis** vertintini kaip galimi.

Taigi su rinkimais susiję dalykai gali būti nusakyti priesagos -inis vediniais, pvz.: **priešrinkiminis laikotarpis**, **rinkiminiai pažadai**, **rinkiminė kalba**, **porinkiminis elgesys**.  
Tačiau atkreiptinas dėmesys, kad termininiuose junginiuose vartojamas nusakomasis kilmininkas, pvz.: **rinkimų apygarda**, **rinkimų apylinkė**, **rinkimų komisija**, **rinkimų programa**.

Kandidatai į merus ar savivaldybių tarybas neturi teisės*išstoti*, užtat gali **prisistatyti**, **išdėstyti programą, išreikšti savo nuomonę**, **kalbėti**, **tarti žodį**.

**Eidami į rinkimus jie privalo jausti atsakomybę rinkėjams** (o ne ***prieš rinkėjus***), įsipareigoja irgi **rinkėjams**, o ne *prieš rinkėjus*. **Rinkėjams**, **Lietuvos žmonėms** (o ne *prieš rinkėjus, prieš Lietuvos žmones*) išrinktieji į valdžią turi atsiskaityti už nuveiktus darbus.

## Parengta pagal VLKK Konsultacijų banką

2022-12-05